  Майя Бывальцева Удмуртиысь ляб адӟись 80 адямилы Мерлыко утетъя фондлэн элькунъя ёзэтэз пыр нимысьтыз аудиоплееръёс сётозы. Со сярысь удысэтлэн пресс-службаез ивортэ. 21-тӥ куартолэзе Фондлэн элькунысь ёзэтаз флеш-картаосы гожтэм «вераськись книгаосты» кылзон понна тӥрлыкез - тифлофлешплееръёсты эскеризы. Нырысетӥзэ арбериез Уваын улӥсьлы сётӥзы ни. Вераны кулэ, сӧсыръёслы техникаен юрттон понна лыдметэ Брайль дисплей но пыртэмын. Со адӟисьтэм но ляб адӟись муртъёслы туала компьютеръёсын ужаны луонлык сётэ. Туннэ нуналлы Удмуртиын кык сыӵе дисплейёс сётэмын. Выль тӥрлыкен ужаны сӧсыръёслы ляб адӟисьёслэн лыдӟетъртысьтызы ӧнерчиос юрто. 2018-тӥ арын элькунысь 13 сюрс 571 сӧсыръёслы пӧртэм реабилитаци тӥрлык сётӥзы, оглом 344 миллион 352 сюрс манет тыр. Мерлыко утетъя фондлэн улосвыл ёзэтысьтыз ёзлэн кивалтӥсез Анна Тараканова верамъя, юрттӥсь тӥрлыклы вазиськисьёслэсь куронъёссэс 2018-тӥ арын 97,3 процентлы быдэстӥзы. 100 процентозь вуттыны дыр уг тырмы, угось куриськонъёс толсур пумозь вуо, нош ужкагазъёсты дасяны, торгъёс радъяны но кун контракт юнматыны тросгес дыр кулэ.   Тегъёс: Мерлык Ижкар Удмуртия сӧсыръёс  